**1.5 Ο κοινωνικός έλεγχος – Μορφές κοινωνικού ελέγχου**

***Χρησιμότητα του κοινωνικού ελέγχου***

Η κοινωνικοποίηση δεν μπορεί από μόνη της να επιτύχει τον στόχο της, δηλαδή

να «μάθει» στο άτομο ορισμένα πρότυπα συμπεριφοράς, για να ενταχθεί στην κοινωνία. **Είναι απαραίτητος και ο κοινωνικός έλεγχος.**

***Τι περιλαμβάνει***

Ο κοινωνικός έλεγχος περιλαμβάνει τα **μέσα** και τα **μέτρα** που χρησιμοποιεί η κοινωνία, ώστε τα μέλη της να έχουν ορισμένη συμπεριφορά, δηλαδή συμπεριφορά μέσα σε ορισμένα πλαίσια.

***Σχέση κοινωνικοποίησης και κοινωνικού ελέγχου***

Επομένως, η κοινωνικοποίηση και ο κοινωνικός έλεγχος **δρουν συμπληρωματικά.**

Η κοινωνικοποίηση **μεταδίδει** πρότυπα συμπεριφοράς, ενώ

ο κοινωνικός έλεγχος **διασφαλίζει** τη συμμόρφωση με αυτά τα πρότυπα συμπεριφοράς.

***Πότε ασκείται***

Με τον κοινωνικό έλεγχο εξασφαλίζεται η «συμμόρφωση» με τους κανόνες και τις αξίες. Επομένως, **ασκείται όταν τα άτομα παραβιάζουν τους κανόνες**,

ή αλλιώς τα αποδεκτά πρότυπα συμπεριφοράς,

είτε γιατί δεν τα έχουν αφομοιώσει είτε γιατί παρασύρονται είτε γιατί τα αμφισβητούν.

Αν λοιπόν τα άτομα δεν παρεκκλίνουν, τότε δεν χρειάζεται κοινωνικός έλεγχος.

Αν ο κοινωνικός έλεγχος είναι υπερβολικός, μπορεί να φέρει τα αντίθετα από τα αναμενόμενα αποτελέσματα.

**Πότε ασκείται κοινωνικός έλεγχος**;

Είτε εκ των προτέρων, δηλαδή **προληπτικά,**

για να μην παρεκκλίνει το άτομο από τα καθιερωμένα πρότυπα συμπεριφοράς,

είτε εκ των υστέρων, δηλαδή **κατασταλτικά**,

όταν το άτομο έχει παραβιάσει αυτά τα πρότυπα.

***Με ποιον τρόπο ασκείται;***

**Με ποιον τρόπο ασκείται ο κοινωνικός έλεγχος;**

Ασκείται είτε με **επιβραβεύσεις,** είτε με **κυρώσεις**.

Στην πρώτη περίπτωση, η επιβράβευση, ο έπαινος, η επιδοκιμασία, σημαίνουν θετική αξιολόγηση της συμπεριφοράς.

Στη δεύτερη περίπτωση, η κύρωση, ο ψόγος, η αποδοκιμασία, σημαίνουν αρνητική αξιολόγηση.

**Στόχος των επιβραβεύσεων και των κυρώσεων** είναι ο έλεγχος της συμπεριφοράς,

η οποία πρέπει να κινείται μέσα σε ορισμένα όρια, ώστε να διατηρείται η συνοχή του κοινωνικού συνόλου.

Η υπέρβαση των ορίων απειλεί τη συνοχή κι αυτό δεν το θέλει κανένα σύνολο, γι’ αυτό και επιβάλλει κυρώσεις.

Κάθε ομάδα ή κάθε κοινωνία θέτει τα δικά της όρια.

Η παρέκκλιση λοιπόν, κρίνεται με βάση τους κανόνες και τις αξίες της συγκεκριμένης ομάδας ή κοινωνίας.

Παράδειγμα: αυτό που επιτρέπει η ευρωπαϊκή κοινωνία δεν σημαίνει ότι το επιτρέπει μια αφρικανική κοινωνία.

Επίσης, η «απαράδεκτη» αμφίεση για τους ιερείς είναι παραδεκτή για τους καλλιτέχνες.

Γενικά, ο κοινωνικός έλεγχος **διακρίνεται σε τρία είδη:**

**Πρώτον, άτυπος.**

* **Δεν ασκείται με θεσμοθετημένα μέσα,**

δηλαδή δεν στηρίζεται σε γραπτούς κανόνες, σε νομικές ή διοικητικές κυρώσεις.

* **Στηρίζεται** στα ήθη, στα έθιμα, στις παραδόσεις, στους άγραφους νόμους

της ομάδας ή της κοινωνίας.

* **Ασκείται με πολλούς τρόπους,** όπως υποδείξεις, χειρονομίες, μορφασμούς, σεβασμό, περιφρόνηση, κριτική, επιβράβευση, αποδοκιμασία.
* Αυτό το είδος ελέγχου ασκείται κυρίως **σε μικρές ομάδες, όπου οι σχέσεις είναι προσωπικές** (οικογένεια, γειτονιά, χώρος εργασίας κτλ.).
* Ορισμένες φορές είναι πιο αποτελεσματικός από τον τυπικό έλεγχο.

Πάντως δύσκολα το άτομο αγνοεί τον άτυπο έλεγχο, την κοινωνική κατακραυγή.

**Δεύτερον, τυπικός.**

* Ασκείται από θεσμοθετημένους φορείς.

Η οικογένεια, το σχολείο, η θρησκεία, το κράτος κτλ., ασκούν τυπικό έλεγχο.

* Κάθε φορέας αξιολογεί τη συμπεριφορά του ατόμου με προκαθορισμένα μέσα και τρόπους και επιβάλλει τις προβλεπόμενες κυρώσεις.

Αυτό ισχύει πρωτίστως για το κράτος, γιατί κανένας φορέας δεν λειτουργεί εκατό τοις εκατό θεσμοθετημένα.

* Παράδειγμα:

αν ο μαθητής δεν έχει καλούς βαθμούς στο Α΄ τετράμηνο, η οικογένεια επιβάλλει ως κύρωση τις παρατηρήσεις για περισσότερο διάβασμα.

Αν ο μαθητής δεν έχει καλούς βαθμούς και στο Β’ τετράμηνο, η οικογένεια επιβάλλει περιορισμό στις εξόδους/διασκέδαση.

* Το **κράτος** ίσως είναι **ο σημαντικότερος φορέας κοινωνικού ελέγχου** γιατί:

πρώτον, με τη **νομοθεσία ορίζει** τι επιτρέπεται και τι απαγορεύεται,

αλλά ορίζει και τα πλαίσια δράσης των άλλων φορέων.

Δεύτερον, είναι ο μόνος θεσμός που έχει το **μονοπώλιο να ασκεί νόμιμη βία**.

* Έχει το δικαίωμα να επιβάλλει κυρώσεις στους παρεκκλίνοντες, κυρώσεις που μπορεί να φθάνουν από πρόστιμο (πληρωμή μερικών ευρώ) μέχρι την εσχάτη των ποινών, την θανατική ποινή, η οποία στην Ευρωπαϊκή Ένωση έχει καταργηθεί.

**Τρίτον, αυτοέλεγχος.**

* Είναι ο έλεγχος που ασκεί το ίδιο το άτομο στη συμπεριφορά του,

είτε γιατί έχει αποδεχθεί τους κοινωνικούς κανόνες ως λογικούς και αναγκαίους,

είτε γιατί φοβάται τις κυρώσεις που θα υποστεί, αν τους παραβιάσει.

* Παράδειγμα: υπάρχει ο κανόνας «απαγορεύεται η κλοπή».

Το άτομο είτε γιατί θεωρεί τον κανόνα σωστό, είτε γιατί φοβάται την τιμωρία, είτε και για τους δύο λόγους,

κρίνει και αξιολογεί τη συμπεριφορά του και συμπεριφέρεται ανάλογα.

Βέβαια, **ο βαθμός αυτοελέγχου εξαρτάται**:

**α)** Από τον **βαθμό εσωτερίκευσης**,

 δηλαδή αφομοίωσης και αποδοχής των κοινωνικών κανόνων και αξιών της κοινωνίας.

**β)** Από την **αυστηρότητα των ποινών** που προβλέπεται για τυχόν παραβίασή τους.

**γ)** Από τις **συνθήκες** στις οποίες δοκιμάζεται το άτομο.

Ο κοινωνικός έλεγχος επηρεάζεται και από τα **κοινωνικά χαρακτηριστικά** των ατόμων στα οποία ασκείται.

Παράδειγμα:

οι ενήλικες έχουν μεγαλύτερα περιθώρια δράσης σε σχέση με τους ανήλικους.

Η ποινή όταν μετατρέπεται σε «χρηματική ποινή», για ορισμένα αδικήματα, μπορεί να διαφέρει ανάλογα με την οικονομική κατάσταση του δράστη ή ανάλογα με τις συνθήκες που τελέστηκε το αδίκημα (π.χ. κατάσταση άμυνας).